Jakob Axel Nielsen (KF), 2008-05-23:
Det er jo et spørgsmål, jeg er rigtig glad for at få, fordi de 25 mia. kr., som er en del af kvalitetsreformen, og som skal gå til modernisering af vores sygehuse sammen med salg af eksisterende bygninger, som det må lykkes for regionerne at få solgt, sammen med regionernes egne investeringspenge, er nogle penge, som er øremærket til at skulle frigives i perioden 2009-2018.
Der er nu en proces i gang, hvor regionerne har udarbejdet deres sygehusplaner.
De sygehusplaner bliver sendt ind, og så kigger vi på dem ud fra et overordnet perspektiv, for det er ikke sikkert, at fem sygehusplaner, en til hver region, nødvendigvis set fra hele Danmarks synspunkt, er en fornuftig plan, hvis vi bare lægger alle de her fem planer sammen.
Så det kigger vi på, sådan at vi får en ordentlig struktur ud fra de principper, som vi har aftalt med regionerne.
Jeg glæder mig til, at vi kan begynde at frigive nogle af dem, fordi vi ved, hvor meget nybyggeri betyder.
Medicinerhuset i Aalborg er et glimrende eksempel, hvor vi har set, at nybyggeri gør, at der er færre liggedage, færre infektionsbårne sygdomme og også lavere sygefravær i de mest sygdomsbelastede medarbejdergrupper.
Så der er rigtig god grund til at få moderniseret vores bygninger.
SF foreslår med beslutningsforslaget, at landets fødeafdelinger skal forpligtes til at sikre nybagte fædre eller medforældre at overnatte sammen med moderen i forbindelse med fødslen.
Forslaget betyder, at der for hver fødende kvinde skal gives ret til, at en person kan overnatte i forbindelse med fødslen.
Som praksis er i dag, tilbyder en række sygehuse overnatning til de nybagte fædre, men det er et tilbud, som kun gives, hvis rammerne tillader det.
Nogle af sygehusene har mulighed for at tilbyde faderen overnatning på et patienthotel.
Hvis moderen ligger på en enestue, tilbydes det nogle steder, at faderen kan overnatte på en briks på stuen.
Endelig tilbydes nogle fædre overnatning på barselsgangen, hvis der er plads.
Den nuværende praksis i regionerne er efter min mening udtryk for en ganske udmærket service.
For det er da givet, at mange nybagte fædre vil have et ønske om at kunne blive hos moderen og hos den nyfødte, også natten over, og at alle fædre selvfølgelig i videst muligt omfang skal have muligheden for at være til stede under barselindlæggelsen.
Men der er mig bekendt ikke noget sundhedsfagligt belæg for, at det er afgørende, at alle nybagte fædre overnatter på sygehuset sammen med moderen og den nyfødte.
Hvis alle fædre får ret til at overnatte på sygehuset, handler det ikke længere om de sundhedsfaglige betragtninger, men om, hvilket serviceniveau sygehuse skal kunne tilbyde.
SF har regnet sig frem til, at merudgifterne ved at forpligte regionerne til at yde service vil være i størrelsesordenen 6,4 mio. kr. årligt.
Beregningen baserer sig på en skønnet merudgift pr. gæsteseng på 100 kr. pr. døgn.
I begrundelsen for beslutningsforslaget henvises der i den forbindelse til, at Danske Regioner har oplyst, at omkostningerne ved at lade fædre overnatte er minimale.
Jeg vil knytte to bemærkninger til SF's beregning:
For det første drejer oplysningerne fra Danske Regioner sig om den service, som regionerne yder i dag med tilbud om overnatning, når omstændighederne tillader det.
Men omkostningerne ved at forpligte regionerne til at tilbyde overnatning til alle nybagte fædre er givetvis i en helt anden størrelsesorden.
For hvis SF's forslag skulle gennemføres, betyder det, at regionerne skal opbygge en særlig kapacitet til formålet, hvad enten det sker ved at etablere eller udvide kapaciteten på patienthoteller eller ved at udvide antallet af enestuer.
Det undrer mig noget, når nu SF finder det så afgørende, at de nybagte fædre kan overnatte på sygehuset.
For selv om mange kvinder i dag udskrives inden for 24-48 timer efter fødslen, er den gennemsnitlige barselindlæggelse altså stadig på ca. 4½ døgn.
Det har SF muligvis overset.
Men jeg kan så oplyse, at hvis fædrene skulle have mulighed for at overnatte alle de nætter, moderen er indlagt, ville merudgiften, selv om vi regner ud fra SF's øvrige forudsætninger, løbe op i mere end 25 mio. kr. årligt.
Nu er det i øvrigt slet ikke min hensigt at udvikle denne diskussion om beregninger af merudgifter ved forslaget, for uanset den nøjagtige merudgift ved at gennemføre forslaget, er det min og regeringens holdning, at de penge kan og skal bruges på en anden måde.
Ressourcerne i sygehusvæsenet bør efter regeringens opfattelse prioriteres på det, der er sygehusvæsenets kerneydelser, det vil bl.a. sige på flere og forbedrede behandlinger og på afkortning af ventetiden.
Regeringen er derfor ikke indstillet på at afsætte adskillige millioner kroner til et initiativ, som i al væsentlighed må karakteriseres som et spørgsmål om god service.
Tilbuddene inden for svangreomsorgen bør desuden i almindelighed tage udgangspunkt i den enkelte kvindes og barnets behov.
Der er stor forskel på, hvilke tilbud den kvinde eller familie, der har fået et alt for tidligt født barn, har behov for, og hvilke tilbud der er behov for ved en helt ukompliceret fødsel.
Derfor skal regionerne også i videst muligt omfang kunne tilpasse ressourcerne inden for svangreomsorg efter kvindens og barnets behov.
Det giver også regionerne mulighed for at yde en stærkere indsats over for de særlig udsatte grupper.
Derfor kan vi i regeringen ikke støtte forslaget.